Virallinen lehti nro C 134 , 30/04/1998 s. 0172



KIRJALLINEN KYSYMYS P-3557/97 komissiolle esittäjä(t): Josu Imaz San Miguel (PPE) (4. marraskuuta 1997) Aihe: Espanjan metsästyslaki Espanjan metsästyslain 4/89 muuttamisen hyväksyminen toukokuussa 1997 merkitsee EU:n direktiivin 79/409/ETY ((EYVL L 103, 25.4.1979, s. 1. )) suoraa soveltamista. Muutos koskee poikkeus C:n käyttöönottoa direktiivin 7 artiklan 4 kohdassa eli mahdollisuutta metsästää lintuja niiden palatessa pesimäalueilleen. Poikkeusta sovellettaisiin tiukasti valvotuissa olosuhteissa ja valikoivasti, määrät olisivat pieniä ja rajoitukset tarkkoja, jotta lajien säilyminen taattaisiin direktiivin 9 artiklan 2, 3 ja 4 kohtien mukaisesti. Espanjan metsästyslakiin sovellettava poikkeus on rajoittavampi kuin direktiivin sallima. Yhteisön tekstin mukaan poikkeusta voidaan soveltaa kaikkiin lintuihin, kun taas Espanjan lakimuutos rajoittaa sen riistalajeihin ja luettelemattomiin lintuihin. Sen soveltaminen on direktiiviä rajoittavampaa myös alueiden suhteen, koska siinä alueet liitetään perinteeseen. Katsooko Euroopan komissio, että direktiivissä 79/409 sallitaan 7 artiklan 4 kohdan mahdolliset poikkeukset, jotka koskevat lintujen metsästämistä niiden palatessa pesimäalueilleen? Katsooko komissio, että direktiivin poikkeusta C voidaan soveltaa 7 artiklan 4 kohtaan? Katsooko komissio, että jäsenvaltio voi soveltaa poikkeusta direktiivin 79/409 7 artiklan 4 kohtaan vastaavassa kansallisessa lainsäädännössään tiukemmin ehdoin kuin itse direktiivissä? Siinä määrin kuin Espanjan lain 4/89 muutos täyttää aikaisemmat ehdot, uskooko komissio, että espanjalainen poikkeus on yhtäpitävä direktiivin 79/409 kanssa? Komission jäsenen Ritt Bjerregaardin komission puolesta antama vastaus (26. marraskuuta 1997) Luontotyyppien ja luonnonvaraisten eläinten ja kasvien suojelua koskevan Espanjan lain 4/1989 muutosta ei ole vielä julkaistu virallisessa lehdessä (Boletin Oficial del Estado), vaikka Espanjan parlamentti onkin sen jo hyväksynyt. Muutoksen voimaantulo edellyttää sen julkaisemista. Luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY 1 artiklassa säädetään luonnonvaraisten lintujen yleisestä suojelujärjestelmästä: ¨1. Tämä direktiivi koskee kaikkien luonnonvaraisina elävien lintulajien suojelua jäsenvaltioiden Eurooppaan kuuluvalla alueella, jossa perustamissopimusta sovelletaan. Sen tavoitteena on näiden lajien suojelu, hoitaminen ja sääntely ja se antaa säännökset niiden hyödyntämisestä. 2. Tätä direktiiviä sovelletaan lintuihin ja niiden muniin, pesiin ja elinympäristöihin.¨ Tässä suojelujärjestelmässä on ankarat säännökset muuttavista lajeista. Direktiivin 7 artiklan 4 kohdassa säädetään seuraavaa: ¨Kun on kyse muuttavista lajeista, jäsenvaltioiden on huolehdittava erityisesti siitä, että metsästyslainsäädännön alaisia lajeja ei metsästetä niiden lisääntymiskauden aikana tai niiden palatessa pesimisalueilleen. Jäsenvaltioiden on toimitettava komissiolle kaikki aiheelliset tiedot siitä, miten niiden metsästystä koskevaa säännöstöä sovelletaan käytännössä.¨ 7 artiklasta tehtävien poikkeusten on oltava direktiivin 9 artiklan edellytysten mukaisia. Jos voimaan tulee muutos, joka ei ole direktiivin 79/409/ETY säännösten mukainen, komissio ryhtyy asianmukaisiin toimenpiteisiin varmistaakseen, että direktiiviä noudatetaan täysin.